SKRIFTLIG FORESPØRGSEL E-2481/02

af Chris Davies (ELDR) til Kommissionen

(6. september 2002)

Om: Tunbestande

Er Kommissionen bekendt med den seneste rapport fra Verdensnaturfonden, hvori det hævdes, at almindelig vild tun er ved at blive udfisket i Middelhavet og potentielt også i Atlanterhavet som følge af, at en række virksomheder i Spanien, Italien, Frankrig, Grækenland og Tyrkiet indfanger tun for at opdrætte dem i havbassiner?

I Verdensnaturfondens rapport anføres det, at nogle af disse virksomheder modtager EU-midler til fremme af akvakultur, men at de rent faktisk ikke opdrætter fisk.

I rapporten hævdes det tillige, at Spanien overskrider sine tildelte kvoter for fangst af atlantisk tun og ikke giver oplysninger om fangstmængden.

Anser Kommissionen Verdensnaturfondens bekymringer for at være korrekte, og hvilke foranstaltninger er Kommissionen ved at eller agter at iværksætte for at sikre, at fangst af atlantisk tun kun foregår på et bæredygtigt niveau, således at bestanden kan opretholdes på langt sigt?

Svar afgivet på Kommissionens vegne af Franz Fischler

(18. oktober 2002)

Kommissionen har udmærket kendskab til Verdensnaturfondens (WWF) rapport. Opfedning af tun i bure i Middelhavet er en praksis, der har udviklet sig i de seneste år.

Forvaltningen af almindelig tun i Middelhavet er overdraget Den Internationale Kommission for Bevarelse af Tunfiskebestanden i Atlanterhavet (ICCAT) samt Den Almindelige Kommission for Fiskeri i Middelhavet (GFCM). Fællesskabet er medlem af disse regionale fiskeriorganisationer og overholder i denne forbindelse alle de forvaltnings- og bevarelsesforanstaltninger, som disse organisationer vedtager.

ICCAT og GFCM drøfter denne nye praksis og overvejer regler for denne aktivitet. Kommissionen deltager aktivt i disse overvejelser i samarbejde med medlemsstaterne. Fællesskabet deltog bl.a. i det seneste fælles møde mellem GFCM/ICCAT om bestandene af pelagiske arter i Middelhavet, hvor dette problem blev undersøgt.

Kommissionen vil, som den også erklærede det i sin meddelelse om bevarelse og bæredygtig udnyttelse af fiskeressourcerne i Middelhavet(1), spille en aktiv rolle, bl.a. i internationale organisationer for at sikre, at denne praksis udvikles på en måde, der ikke forøger fiskeriet efter de vilde bestande, især ungfisk, og ikke ødelægger havmiljøet. I så henseende foregriber Kommissionen en meget bred drøftelse af den kommende revision af tekniske foranstaltninger i Middelhavet ved udgangen af 2003 som fastsat, og denne sag blandt andre vil sikkert blive drøftet ved denne lejlighed. Desuden vil revisionen af Kommissionens forordning om gennemførelsesbestemmelser til Rådets forordning (EF) nr. 1543/2000 af 29. juni 2000 om fastlæggelse af en EF-ramme for indsamling og forvaltning af fiskeridata, der er nødvendige til gennemførelse af den fælles fiskeripolitik(2) (EF-ramme for indsamling af data) ved udgangen af 2003 som fastsat gøre det muligt at forbedre indsamlingen af statistiske data.

Med hensyn til den eventuelle bevilgelse af strukturfondsmidler til opfedning af tun i bure skal opfedning, som især praktiseres i Spanien og Italien, på grundlag af definitionen på akvakultur i Rådets forordning (EF) Nr. 2792/1999 af 17. december 1999 om de nærmere regler og betingelser for Fællesskabets strukturforanstaltninger for fiskeriet(3) anses for akvakultur og derfor berettiget til strukturfondsmidler.

(1) KOM(2002) 535.

(2) EFT L 176 af 15.7.2000.

(3) EFT L 337 af 30.12.1999.